-modda. Bojxona organlarining xodimlari

|
-modda. Bojxona organlarining xodimlari
|
bet | 8/21 | Sana | 19.12.2023 | Hajmi | 0,9 Mb. | | #123889 |
Bog'liq bojxona14-modda. Bojxona organlarining xodimlari
Bojxona organlarida xizmat qilayotgan, maxsus unvon berilgan O‘zbekiston Respublikasi fuqarosi bojxona organining xodimidir.
Bojxona organlari xodimlarining formali kiyim-bosh namunalari O‘zbekiston Respublikasi Prezidenti tomonidan tasdiqlanadi.
Bojxona organi xodimiga xizmat guvohnomasi va shaxsiy raqamli jeton beriladi.
Bojxona organining xodimi xizmatni o‘tash davrida siyosiy partiyalar a’zosi bo‘la olmaydi.
15-modda. Bojxona organi xodimining qasamyodi
Bojxona organlaridagi xizmatga qabul qilingan fuqaro quyidagi mazmunda qasamyod qabul qiladi:
“Men, (familiyasi, ismi, otasining ismi), bojxona organi xodimi vakolatlarini amalga oshirish chog‘ida O‘zbekiston Respublikasining Konstitutsiyasi va qonunchiligiga so‘zsiz rioya etishga, uning iqtisodiy xavfsizligini himoya qilishga, o‘z xizmat majburiyatlarimni vijdonan bajarishga qasamyod qilaman”.
16-modda. Bojxona organlari xodimlariga maxsus unvonlar berish, bu unvonlarni pasaytirish va ulardan mahrum qilish
Bojxona organlari xodimlariga quyidagi maxsus unvonlar beriladi:
serjantlar tarkibi — bojxona xizmati kichik serjanti, bojxona xizmati serjanti, bojxona xizmati katta serjanti;
ofitserlar tarkibi:
kichik ofitserlar tarkibi — bojxona xizmati leytenanti, bojxona xizmati katta leytenanti, bojxona xizmati kapitani;
katta ofitserlar tarkibi — bojxona xizmati mayori, bojxona xizmati podpolkovnigi, bojxona xizmati polkovnigi;
generallar tarkibi — bojxona xizmati general-mayori, bojxona xizmati general-leytenanti, bojxona xizmati general-polkovnigi.
Bojxona organlarining serjantlar tarkibi lavozimlariga qabul qilingan shaxslarga ularni lavozimga tayinlash bilan bir vaqtda “bojxona xizmati kichik serjanti” maxsus unvoni beriladi.
Bojxona organlarining ofitserlar tarkibi lavozimlariga qabul qilingan shaxslarga ularni lavozimga tayinlash bilan bir vaqtda “bojxona xizmati katta serjanti” maxsus unvoni beriladi, ular bu unvonda dastlabki sinov muddati tugab, birinchi ofitserlik unvoni berilguniga qadar xizmat qiladi.
Bojxona organlarida lavozimlar (ofitser va serjantlar egallashi lozim bo‘lgan shtat lavozimlari) va ularga muvofiq maxsus unvonlar O‘zbekiston Respublikasi Davlat bojxona qo‘mitasi raisi tomonidan tasdiqlanadigan bojxona organlarining shtatlarida nazarda tutiladi.
Bojxona organi xodimining dastlabki sinov muddati uch oyni tashkil etadi.
O‘zbekiston Respublikasi Qurolli Kuchlari zaxirasidagi ofitserlar bo‘lgan va bojxona organlarining ofitserlar tarkibi lavozimlariga qabul qilingan shaxslarga mavjud harbiy unvoniga teng maxsus unvon beriladi.
Bojxona organlarining katta ofitserlar tarkibigacha bo‘lgan maxsus unvonlar, shu jumladan katta ofitserlik unvonlari ham O‘zbekiston Respublikasi Davlat bojxona qo‘mitasi raisining buyrug‘i bilan beriladi.
Ayrim hollarda, ilmiy darajasi yoki faoliyatning tor ixtisoslik turlari bo‘yicha ko‘p yillik stajga va ish (xizmat) tajribasiga ega bo‘lgan fuqarolarni bojxona organlarining ofitserlar tarkibi lavozimlariga tayinlash chog‘ida ularga birinchi unvon sifatida “bojxona xizmati mayori” maxsus unvonigacha bo‘lgan unvon, shu jumladan “bojxona xizmati mayori” maxsus unvoni ham berilishi mumkin.
O‘zbekiston Respublikasi Prezidentining farmoni, qarori, farmoyishi asosida yoki uning roziligi bilan generallar tarkibi lavozimlariga bojxona organlaridagi xizmatga yuborilgan, maxsus, harbiy va boshqa unvoni bo‘lmagan shaxslarga “bojxona xizmati polkovnigi” maxsus unvonigacha bo‘lgan unvon, shu jumladan “bojxona xizmati polkovnigi” unvoni ham berilishi mumkin.
“Bojxona xizmati leytenanti” maxsus unvoni quyidagilarga beriladi:
bojxona organlarining ofitserlar tarkibi lavozimlariga qabul qilingan, birlamchi kasbiy qayta tayyorgarlikni muvaffaqiyatli o‘tagan shaxslarga;
bojxona organlarining serjantlar tarkibidan ofitserlar tarkibi lavozimlariga tayinlangan shaxslarga;
Bojxona instituti bitiruvchilariga.
Bojxona organlari generallar tarkibining maxsus unvonlari O‘zbekiston Respublikasi Prezidenti tomonidan beriladi.
Maxsus unvonda xizmatni o‘tash uchun quyidagi muddatlar belgilanadi:
bojxona xizmati kichik serjanti — ikki yil;
bojxona xizmati serjanti — ikki yil;
bojxona xizmati katta serjanti — muddatsiz;
bojxona xizmati leytenanti — ikki yil;
bojxona xizmati katta leytenanti — ikki yil;
bojxona xizmati kapitani — uch yil;
bojxona xizmati mayori — to‘rt yil;
bojxona xizmati podpolkovnigi — besh yil.
“Bojxona xizmati polkovnigi” va undan yuqori maxsus unvonlarda xizmatni o‘tash muddatlari belgilanmaydi.
Navbatdagi maxsus unvonlar ushbu moddaning o‘n ikkinchi qismi bilan belgilangan xizmat muddatini o‘tagan bojxona organlari xodimlariga, ular egallab turgan lavozim bo‘yicha nazarda tutilgan unvonga muvofiq beriladi.
Tegishli maxsus unvonda bo‘lishning belgilangan muddati o‘tgan bojxona organi xodimi ilgari egallab turgan lavozimidan yuqori maxsus unvonni nazarda tutadigan lavozimga o‘tkazilayotganda navbatdagi maxsus unvonni berish uchun taqdim etiladi.
Bojxona organi xodimining maxsus unvoni pasaytirilgan taqdirda, uning avvalgi unvoni qayta tiklanguniga qadar o‘tagan xizmat muddati navbatdagi unvonni berish muddatiga qo‘shilmaydi.
Xizmat majburiyatlarini namunali bajarayotgan, xizmat burchini bajarishda fidoyilik va qahramonlik ko‘rsatgan bojxona organlari xodimlariga bojxona organlari ofitserlar tarkibining maxsus unvonini muddatidan ilgari berish tarzida yoki egallab turgan lavozimi bilan nazarda tutilganidan bir pog‘ona yuqori navbatdagi maxsus unvon berish tarzida rag‘batlantirish chorasi ularning bojxona organlaridagi butun xizmati davrida faqat bir marotaba qo‘llanilishi mumkin.
Bir vaqtning o‘zida muddatidan ilgari maxsus unvon hamda egallab turgan lavozimi bilan nazarda tutilganidan bir pog‘ona yuqori navbatdagi maxsus unvon berilishiga yo‘l qo‘yilmaydi.
Pensiya olish huquqini, shuningdek navbatdagi maxsus unvonni berish imkonini beradigan xizmat yillariga ega bo‘lgan, egallab turgan lavozimi bo‘yicha eng yuqori maxsus unvoni “bojxona xizmati kapitani” etib belgilangan, ishda ijobiy tavsiflanadigan bojxona organlarining ofitserlar tarkibidagi xodimlariga xizmatdan bo‘shatish bilan bir vaqtda “bojxona xizmati mayori” maxsus unvoni berilishi mumkin.
Bojxona organlari xodimlariga navbatdagi maxsus unvonlarni berish quyidagi hollarda kechiktiriladi:
xodim O‘zbekiston Respublikasi Davlat bojxona qo‘mitasi ixtiyorida bo‘lganda;
xodimda amaldagi intizomiy jazo chorasi mavjud bo‘lganda;
xodim navbatdagi attestatsiyadan shartli ravishda o‘tganida;
xodimga nisbatan jinoyat ishi qo‘zg‘atilganda;
xodim egallab turgan lavozimidan intizomiy jazo chorasi sifatida ozod etilganda va boshqa lavozimga o‘tkazilganda — lavozimidan ozod etilgan kundan e’tiboran bir yil davomida.
Oldingi tahrirga qarang.
Bojxona organlarining ofitserlar tarkibidagi xodimlariga maxsus unvonini bir pog‘ona pasaytirish tarzidagi intizomiy jazo berilishi mumkin. Bunda pasaytirish “bojxona xizmati leytenanti” maxsus unvonigacha amalga oshirilishi mumkin. Maxsus unvonni pasaytirish tarzidagi intizomiy jazo berish faqat O‘zbekiston Respublikasi Davlat bojxona qo‘mitasi raisi tomonidan amalga oshiriladi.
|
| |